Diari Oficial de la Generalitat Valenciana


Sumari del DOGV 4272, del 17-06-2002 (2002/6520)

ORDE de 13 de juny de 2002, de la Conselleria d'Economia, Hisenda i Ocupació, per la qual s'establixen els Servicis Essencials Mínims, per a la vaga general convocada per al dia 20 de juny de 2002.
-----------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2002/06/13/(1)/dof/vci/html**

### Dades del document

Número de DOGV
:   4272

Data del DOGV
:   17-06-2002

Secció del DOGV
:   I. DISPOSICIONS GENERALS

Número del document
:   2002/6520


Data del document
:   13-06-2002

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * dret de vaga
    * vaga
    * legislació

ORDE de 13 de juny de 2002, de la Conselleria d'Economia, Hisenda i Ocupació, per la qual s'establixen els Servicis Essencials Mínims, per a la vaga general convocada per al dia 20 de juny de 2002. [2002/X6520]
  
Les organitzacions sindicals més representatives de la Comunitat Valenciana, la Unió General de Treballadors del País Valencià i la Confederació Sindical de Comissions Obreres del País Valencià, han convocat vaga general, de 24 hores, que es durà a terme en la jornada del dia 20 de juny actual, així com en els torns de treball que iniciant-se el dia 19 finalitzen dins del 20 i els que iniciant-se el dia 20 concloguen dins del dia 21, i que afectarà a totes les activitats laborals i funcionarials exercides pels treballadors i empleats públics en les empreses i organismes establits en l'àmbit geogràfic de la Comunitat Valenciana. Així mateix, la Confederació General del Treball del País Valencià ha adoptat la mateixa decisió.
  
El dret a la vaga dels treballadors per a la defensa dels seus interessos, és un dret fonamental reconegut en l'article 28.2 de la Constitució espanyola, l'exercici del qual està condicionat a l'establiment de les garanties necessàries per a assegurar el manteniment dels servicis essencials de la comunitat. A estos efectes, el Tribunal Constitucional ha definit la naturalesa essencial dels servicis en relació amb els béns o interessos satisfets, entenent per tals, els drets fonamentals, les llibertats públiques i els béns constitucionalment protegits.
  
La determinació en concret de quines activitats o servicis públics han de considerar-se essencials per a la comunitat, a efectes de limitar-hi l'exercici de la vaga, és competència, de conformitat amb l'article 10.2 del Real Decret Llei 17/1977, de 4 de març, de l'Autoritat Governativa, que en el present cas, i quant als servicis o activitats que es desenrotllen o exercisquen en l'àmbit de la Comunitat Valenciana i respecte als quals esta haja assumit competències, correspon al Consell de la Generalitat Valenciana i, en particular a la Conselleria d'Economia, Hisenda i Ocupació, en virtut del que disposa el Reial Decret 4.150/1982, de 29 de desembre, el Decret 7/2000, de 22 de maig, del president de la Generalitat, d'assignació de competències, i el Decret 90/2001 de 22 de maig, del Govern Valencià pel qual s'aprova el Reglament Orgànic i Funcional de la Conselleria d'Economia, Hisenda i Ocupació, desplegat per l'Orde d'11 de setembre de 2001 de la Conselleria d'Economia, Hisenda i Ocupació, tot això de conformitat amb el que establixen els articles 28.2, 148.1.5é i 149.1.7é de la Constitució Espanyola i els articles 33.1 i 38 de l'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol.
  
Per això, davant la present convocatòria de vaga general, que afecta a drets essencials constitucionalment protegits, com són, la salut, el medi ambient, la lliure circulació i l'assistència sanitària entre altres, ha de conjugar-se l'atenció dels servicis públics amb l'exercici del dret de vaga, limitant-lo en la justa i estricta mesura per al manteniment dels servicis essencials de la comunitat, ja que ?en la mesura que la destinatària i creditora de tals servicis és la comunitat sencera i els servicis són, alhora, essencials per a ella, la vaga no pot imposar el sacrifici dels interessos dels destinataris dels servicis essencials. El dret de la comunitat a estes prestacions vitals és prioritari respecte del dret a la vaga?, tenint en compte així mateix, les sentències del TC, números 26 i 33/81, 51 i 53/86, 27/89 i 43/90, que declaren que el dret a la vaga, com tot dret, pot experimentar limitacions o restriccions en el seu exercici derivades de la seua connexió amb altres drets o béns constitucionalment protegits; que la consideració d'un servici com essencial no significa la supressió del dret de vaga dels treballadors ocupats en tal servici, sinó la previsió de les garanties necessàries per al seu manteniment.
  
A l'efecte, han sigut consultades les organitzacions sindicals més representatives a la Comunitat Valenciana, i no s'ha arribat a un acord amb els representants de l'administració de la Generalitat Valenciana, respecte a la concreció dels servicis essencials a fixar, amb ocasió de la vaga general plantejada.
  
En conseqüència, i a fi de conjugar l'exercici del dret a la vaga amb els altres drets fonamentals, llibertats publiques i altres béns i drets constitucionalment protegits, ha de procedir-se per l'Autoritat Laboral de l'administració autonòmica a establir aquells servicis essencials el manteniment dels quals garantix el mateix article 28 de la Constitució espanyola en favor de la comunitat.
  
La concreció de la prestació dels servicis essencials que en la part dispositiva d'esta orde es contenen i atenent als béns i drets constitucionalment protegits a què hem fet referència requerix que el seu establiment siga motivat per a la seua prevalença davant l'exercici del dret de vaga, per a això s'han tingut en compte els criteris següents:
  
I. En l'àmbit de l'administració pública de la Generalitat Valenciana, s'establixen dotacions mínimes únicament en els servicis de registre, informació i atenció directa i telefònica al públic, per cada unitat administrativa que preste els dits servicis, per ser activitats indispensables per a prestar atenció als assumptes urgents o inajornables que els ciutadans puguen plantejar, tenint en compte que el dia 20 de juny és, a tots els efectes, dia hàbil i laborable. Així mateix es determina una dotació mínima en l'àrea de publicacions per a la confecció i edició del Diari Oficial de la Generalitat Valenciana
  
En l'àmbit específic de la sanitat animal per l'especial atenció que ha de donar-se a les explotacions i activitats ramaderes i pecuàries, tenint en compte les situacions conegudes epidemiològiques que vénen produint-se en el dit sector, fa necessari disposar els servicis veterinaris indispensables en les comarques i províncies de la Comunitat Valenciana.
  
De la mateixa manera la seguretat de les instal·lacions portuàries i dels seus usuaris, en els ports dependents de la Generalitat Valenciana s'atén amb les dotacions mínimes, per davall de les quals el servici no podria garantir-se
  
II. Respecte a l'administració de Justícia i segons les competències assumides per la Generalitat Valenciana, els servicis essencials que es determinen a excepció dels Jutjats d'Instrucció de Guàrdia en què ha de prestar-se el servici per tot el seu personal inclosos els metges forenses, són aquells indispensables per a garantir una atenció mínima als ciutadans en les actuacions dels distints ordes jurisdiccionals de caràcter peremptori o cautelar o que impliquen mesures d'internament o excarceració.
  
III. En el sector sanitari, als servicis propis de diumenges i festius s'afigen els habituals dels dissabtes en el cas de servicis especials d'urgència, centres de salut i centres d'especialitats, centres de salut pública i sector laboral d'ambulàncies.
  
Com a excepció a esta regla, es mantenen els servicis de jornada habitual en aquells que requerixen una atenció continuada per la gravetat de les situacions que atenen com els servicis de Diàlisi, Radioteràpia, Oncologia, SAMU i les altres especialitats que se citen en la part dispositiva.
  
En consultes externes d'hospitals, tenint en compte la protecció del dret a la salut i que les dites consultes esdevenen en la seua major part de processos d'hospitalització prèvia o que poden requerir un tractament especialitzat que només pot prestar-se en estes institucions, es considera adequat fixar un percentatge d'almenys la meitat de la plantilla del personal que presta el dit servici.
  
Per últim quant al Centre de Transfusions de la Comunitat Valenciana i només en l'àrea de donacions s'establix com essencial la prestació del servici habitual, ja que les existències de concentrat d'hematies per als tipus A(+) A(-) 0 (+) i 0 (-) no superen els dos dies; esta escassetat de reserves pot ocasionar danys irreparables i la impossibilitat de realitzar intervencions quirúrgiques urgents en el supòsit que es reduïsca durant un dia l'arreplegada d'estos concentrats.
  
Altres servicis, com el de neteja i arreplegada de residus en centres hospitalaris, es prestaran com a mínim els propis d'un dia festiu i quant a la neteja pública es prestaran com a mínims els servicis de neteja i arreplegada de residus en els mercats.
  
De la mateixa manera s'establix per a garantir els servicis essencials amb incidència en la salut publica en el sector de servicis funeraris, el personal imprescindible per a donar compliment a les disposicions vigents en matèria de policia mortuòria.
  
IV. Respecte del transport públic de viatgers urbà i interurbà, s'han fixat uns mínims que es consideren imprescindibles per a garantir el dret a la lliure circulació i l'assistència al treball dels que desitgen fer-lo, al mateix temps que no es limita el dret de vaga dels treballadors d'este sector.
  
S'establixen a estos efectes dos trams horaris diferenciats en els quals la intensitat dels servicis que es consideren essencials està modulada en funció de la concurrència de drets constitucionals; i s'establix un major percentatge en les franges horàries que col·lisionarien d'un costat els drets d'assistència al treball i lliure circulació i d'un altre el dret de vaga.
  
En la resta de franges horàries no coincidents amb la major afluència o eixida als centres de treball, i tenint en compte idèntica motivació concorrerien l'exercici dels drets a la lliure circulació amb el de vaga pel que es considera procedent establir un percentatge reduït respecte de l'establit en l'apartat anterior.
  
V. En el sector d'energia (subministrament d'aigua, gas i electricitat) els servicis fixats són els propis d'un diumenge.
  
VI. Quant als centres assistencials de servicis socials els mínims fixats són els propis d'un diumenge, amb l'especificació per a aquells centres que només romanen oberts de dilluns a divendres.
  
VII. En els centres d'ensenyança reglada i atés que el dia 20 de juny és dia lectiu a tots els efectes, és necessària la presència d'almenys un responsable per centre, i s'haurà de reforçar el servici en els centres d'educació infantil, primària i educació especial a fi de garantir la seguretat i integritat física dels alumnes que assistisquen als centres educatius el dia de la vaga.
  
VIII. Quant a garantir la Protecció Civil, servici d'emergències, inclosa l'atenció del telèfon 112, i la prevenció i extinció d'incendis específicament en el medi forestal, s'establixen uns mínims indispensables per a atendre les eventuals situacions d'urgència que puguen presentar-se durant la convocatòria de vaga, havent de prevaler la protecció de les persones, dels béns i del medi ambient davant de qualsevol situació d'emergència que puga produir-se i que són les que garantixen estos servicis.
  
IX. Finalment i per a garantir el dret dels ciutadans a la informació s'establix com essencial el manteniment en les societats de l'ens públic Radiotelevisió Valenciana dels servicis informatius, segons els termes en què es pronuncià la Sentència de 24 de gener de 1994 del Tribunal Superior de Justícia de la Comunitat Valenciana
  
Per tot allò que s'ha exposat, d'acord amb el que preveu l'art. 10.2 del Reial Decret Llei 17/1977, de 4 de març, el Reial Decret 4.105/1982, de 29 de desembre, el Decret 7/2000, de 22 de maig, del president de la Generalitat sobre assignació de competències, i el Decret 90/2001, de 22 de maig, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, desplegat per l'Orde d'11 de setembre de 2001 de la Conselleria d'Economia, Hisenda i Ocupació, tot això de conformitat amb el que establixen els articles 28.2, 148.1.5é i 149.1.7é de la Constitució Espanyola i els articles 33.1 i 38 de l'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol, i la resta de disposicions concordants i havent consultat a les organitzacions sindicals més representatives,
  
ORDENE
  
Article 1
  
El dret de vaga que siga exercit pels treballadors, inclosos els empleats públics siga quin siga el seu règim funcionarial, estatutari o laboral d'acord amb la convocatòria de vaga anunciada per al dia 20 de juny de 2002, en els termes que s'indiquen en el paràgraf primer del preàmbul d'esta orde, s'entendrà condicionat al fet que es mantinguen els servicis essencials per a la Comunitat que presten organismes, entitats, i empreses, tant públiques com privades, en aquells supòsits en què els servicis o activitats es desenrotllen o s'exercisquen íntegrament dins de l'àmbit territorial de la Comunitat Valenciana i respecte als quals esta haja assumit competències.
  
Article 2
  
Als efectes prevists en l'article anterior es fixen els servicis essencials mínims en els distints sectors, en els termes següents:
  
1) Administració de la Generalitat Valenciana:
  
a) Administració general i servicis burocràtics.
  
i) Un funcionari o empleat públic per cada un dels servicis de registre, informació, atenció directa al públic i atenció telefònica en les unitats administratives que tinguen els dits servicis.
  
ii) Un funcionari en l'àrea de publicacions de Presidència de la Generalitat Valenciana (confecció i edició diària del DOGV)
  
iii) Un funcionari o empleat públic en el servici de registre i informació de la Delegació de la Comunitat Valenciana a Madrid.
  
b) Servicis veterinaris de sanitat animal dependents de la Conselleria d'Agricultura: Pesca i Alimentació
  
i) En servicis centrals
  
ii) Un veterinari amb competències en matèria de sanitat animal
  
iii) Un administratiu
  
iv) En la unitat d'anàlisi de sanitat animal: un veterinari i un auxiliar de laboratori.
  
v) En servicis territorials de les tres províncies
  
(1) Un veterinari amb competències en matèria de sanitat animal
  
(2) Un administratiu o auxiliar administratiu
  
(3) Un veterinari en cada una de les OCAPAS de les localitats següents:
  
(a) Província d'Alacant: Alcoi, Dénia, Novelda, Villena, Orihuela, Elx, Sant Joan i Callosa d'En Sarrià
  
(b) Província de Castelló: Lucena, Morella, la Vall d'Uixó, Segorbe, Vila-real, Vinaròs, Sant Mateu i Vall d'Alba
  
(c) Província de València: Alzira, Carlet, Chiva, Requena, Cullera, Llíria, Ayora, Xàtiva, Enguera, Foios, Sagunt, Chelva, Aldaia, Castelló de Rugat, Ademuz i Gandia.
  
c) En els ports dependents de la Generalitat Valenciana:
  
i) Un enginyer de camins per cada grup de ports.
  
ii) Un auxiliar d'explotació portuària en cada un dels ports de Vinaròs, Benicarló, Peñíscola, Burriana, Canet d'En Berenguer, Cullera, Dénia, Xàbia, Calp, Altea, la Vila Joiosa, el Campello, Santa Pola i Torrevieja en horari partit de 9 a 14 i de 16 a 19
  
2) Administració de Justícia en l'àmbit de les competències assumides per la Generalitat Valenciana:
  
a) En el Tribunal Superior de Justícia de la Comunitat Valenciana i en les audiències provincials: el 30% del total de funcionaris dels cossos d'oficials, auxiliars i agents de l'administració de justícia que presten servici en cada un dels citats òrgans jurisdiccionals.
  
b) Un oficial, un auxiliar i un agent de l'administració de Justícia en cada un dels jutjats de Primera Instància i Instrucció, Primera Instància, Instrucció, Penal, de Vigilància Penitenciària, de Menors, de Contenciós Administratiu i Social.
  
c) En les fiscalies, instituts de medicina legal, la mateixa dotació d'oficial, auxiliar i agent.
  
d) En els jutjats de guàrdia: el 100% del personal adscrit a ells, inclosos el metges forenses.
  
e) Deganats: un oficial o auxiliar
  
f) Servicis comuns de notificacions i embargaments: un oficial
  
g) En els jutjats de pau de poblacions de mes de 7000 habitants: un oficial, un auxiliar o un agent.
  
h) Un metge forense en cada un dels Instituts de Medicina Legal.
  
3) Sanitat publica i privada
  
a) Hospitals:
  
i) Els propis dels diumenges en els servicis següents:
  
(1) Sales d'hospitalització
  
(2) Servicis centrals urgents
  
(3) Quiròfans d'urgències
  
(4) Portes d'urgència
  
(5) Cuines
  
(6) Manteniment
  
(7) Centraleta telefònica
  
ii) En els següents servicis els propis d'una jornada habitual
  
(1) Diàlisi
  
(2) Radioteràpia
  
(3) Oncologia
  
(4) Programa de trasplantaments
  
(5) UCI
  
(6) Unitats de Reanimació
  
(7) Quiròfans programats en horari de matins
  
iii) Consultes externes en hospitals el 50% del personal que presta servici en jornada habitual
  
b) Servicis especials d'urgències. Es prestaran com a mínims els servicis propis dels dissabtes (de 17.00 h a les 09.00 h).
  
c) SAMU-CICU Els servicis propis d'una jornada habitual
  
d) Punts d'atenció continuada de primària. els servicis habituals que es presten de 15.00 h a 9.00 h.
  
e) Centres de salut i centres d'especialitats: Es prestaran com a mínim els servicis propis d'un dissabte
  
f) Assistència publica domiciliària: els servicis propis dels diumenges
  
g) Centre de transfusions:
  
i) Els servicis propis d'un dia laborable per a l'àrea de donació dels tres centres de transfusió de la Comunitat Valenciana, inclosos els equips mòbils amb una dotació mínima d'un metge, un o dos ATS, un auxiliar d'infermeria, un conductor i un zelador en cas necessari
  
ii) En la resta de servicis que presten els centres de transfusions es prestaran els habituals dels dissabtes.
  
h) Sector laboral d'ambulàncies: els servicis propis d'un dissabte
  
i) Centres de salut pública
  
i) El director/coordinador del centre
  
ii) El coordinador veterinari de cada centre
  
iii) Els veterinaris d'escorxador i d'àrea amb servici de suport a l'escorxador
  
iv) Un tècnic d'epidemiologia per cada centre
  
v) Un tècnic de promoció per cada centre
  
vi) Un tècnic de Salut Laboral en els centres d'Alacant, València i Castelló
  
j) Neteja i arreplegada de residus en centres hospitalaris: es prestaran els servicis propis d'un dia festiu.
  
k) Servicis funeraris. El personal imprescindible per a procedir a l'arreplegada de difunts a domicili, clíniques i hospitals que no disposen de les instal·lacions adequades que permeten ajornar el seu trasllat a inhumació o incineració, sempre de conformitat al que disposa la legislació vigent de policia mortuòria sanitària.
  
4) Neteja viària. Els servicis propis d'un dia laborable en neteja interior i arreplegada de residus en mercats
  
5) Transports de viatgers urbans i interurbans
  
a) Entre les 6 i les 9 hores i entre les 18 i les 21 hores: el 25% de l'oferta real en la dita franja horària, establint com a mínim un autobús o tren per línia,
  
b) En la resta de franges horàries en les que habitualment es presta el servici de transport un 10% de l'oferta real en les dites hores, garantint-se com a mínim un autobús o tren per línia.
  
c) En els transports interurbans es garantirà com a mínim un viatge d'anada i tornada per línia al dia
  
d) Autobusos destinats al transport de minusvàlids com en dies laborables
  
e) Dependències: Un equip de guàrdia per a garantir les incidències urgents
  
6) Servicis d'aigua, gas i electricitat. Es prestaran els servicis propis d'un diumenge
  
7) Servicis socials
  
a) En els centres assistencials d'atenció 24 hores es prestaren els servicis propis d'un diumenge
  
b) En els centres assistencials que es mantenen oberts de dilluns a divendres, prestarà servici un terç de la plantilla corresponent a cada torn que es realitze en els dits centres.
  
c) En els servicis d'assistència a domicili els habituals dels diumenges
  
8) Centres d'ensenyança reglada
  
a) En tots els centres d'ensenyança: el director del centre en funcions directives, a exclusió d'activitats lectives. En cas de vacant o absència justificada, el vicedirector, cap d'estudis, secretari o persona responsable del centre per este orde.
  
b) En els centres amb mes d'un torn d'ensenyança podrà ser rellevat el càrrec directiu que preste el servici per un altre membre de la Junta Directiva pel mateix orde.
  
c) En els centres d'ensenyança amb internat, a més dels servicis establits en els apartats anteriors es prestaran els servicis propis dels dies festius.
  
d) En els centres d'educació infantil, ensenyança primària i educació especial, addicionalment al que especifica la lletra a) es prestarà servici per un professor per cada cicle formatiu.
  
9) Protecció civil, emergències, telèfon 112, prevenció i extinció d'incendis forestals i servicis d'extinció d'incendis que presten els consorcis provincials de bombers
  
a) En l'Àrea i en el Centre de Coordinació d'Emergències de l'Eliana:
  
i) El tècnic de Protecció Civil de sala en horari administratiu del CCE
  
ii) Un operador per torn en atenció d'emergències
  
iii) El personal de guàrdia de localització habitual:
  
iv) En situacions de preemergència o emergència greu el personal precís per a la seua atenció d'acord amb la legislació d'aplicació.
  
b) En el servici d'atenció del telèfon 112 de la Comunitat Valenciana:
  
i) Els servicis propis d'una jornada habitual en l'explotació operativa.
  
ii) En l'explotació tecnològica del servici:
  
(1) Un cap d'explotació tecnològica
  
(2) Un coordinador de sistemes
  
(3) Un coordinador de bases de dades
  
(4) Un tècnic de sistemes
  
(5) Un tècnic de bases de dades
  
c) Consorcis Provincials de Bombers:
  
i) Els servicis propis d'una jornada habitual quant al personal operatiu i comandaments de bombers, incloent els capatassos coordinadors, tècnics per a l'extinció d'incendis forestals, així com en el centre de comunicacions de cada consorci.
  
ii) El 25% del personal administratiu de suport i com a mínim una persona per a registre, una altra per a atenció telefònica i una altra per a atenció al públic.
  
d) En els servicis d'extinció d'incendis forestals
  
i) Els servicis propis d'una jornada habitual que es presten pels mitjans següents: helicòpters, avions d'extinció i brigades helitransportades
  
ii) Brigades rurals d'emergència terrestre i autobombes, els propis d'una jornada habitual
  
e) En els servicis de prevenció d'incendis forestals de la Conselleria de Medi Ambient el personal que presta habitualment servicis corresponents a diumenges i festius, amb funcions de vigilància i protecció de la naturalesa, i de coordinació, direcció tècnica i participació en l'extinció d'incendis.
  
10) Radiotelevisió Valenciana
  
a) Es considera servicis essencials que hauran de prestar les societats Ràdio Autonomia Valenciana, SA, i Televisió Autonòmica Valenciana, SA, la producció i emissió dels programes informatius habituals
  
b) El personal que prestarà servicis mínims en les societats de l'ens públic Radiotelevisió Valenciana durant el dia de la vaga es detalla en l'annex a la present orde.
  
Article 3
  
El que disposa l'article segon d'esta orde no suposarà cap limitació en els drets que la normativa reguladora de vaga reconega el personal en la dita situació no empleat en la cobertura dels servicis essencials mínims establits, ni tampoc afectarà a la tramitació i els efectes de les peticions que motiven la vaga.
  
DISPOSICIÓ FINAL
  
La present orde entrarà en vigor el mateix dia de la publicació en el Diari Oficial de la Generalitat Valenciana.
  
València, 13 de juny de 2002
  
El conseller d'Economia, Hisenda i Ocupació,
  
VICENTE RAMBLA MOMPLET
  
ANNEX
  
Personal de l'ens públic Radiotelevisió Valenciana i les societats Televisió Autonòmica Valenciana, SA, i Ràdio Autonomia Valenciana, SA, que prestarà servicis mínims en la producció i emissió dels servicis informatius.
  
Radiotelevisió Valenciana
  
- Documentació:
  
4 documentalistes.
  
- Centraleta:
  
2 telefonistes.
  
- Servicis generals:
  
2 hostesses-recepcionistes, 1 conductor i 2 operaris de manteniment.
  
- Informàtica:
  
2 operadors de sistemes i 2 analistes.
  
Ràdio Autonomia Valenciana, SA
  
- Servicis informatius:
  
23 redactors.
  
10 tècnics.
  
Delegació d'Alacant:
  
4 redactors.
  
3 tècnics.
  
Delegació de Castelló:
  
4 redactors.
  
3 tècnics.
  
Televisió Autonòmica Valenciana, SA
  
- Servicis informatius:
  
CPP: Informatius. 37 periodistes, 2 presentadors, tres meteoròlegs, cinc lingüistes, 2 auxiliars d'explotació, 13 operadors de càmera, 1 realitzador, 1 aux. realització.
  
Delegació d'Alacant:
  
8 periodistes, 4 operadors de càmera, 6 operadors d'equips i 1 auxiliar de realització.
  
Delegació de Castelló:
  
3 periodistes, 2 operadors de càmera i tres operadors d'equips.
  
Delegació de Madrid:
  
3 periodistes.
  
Personal d'emissions:
  
Canal 9.
  
10 operadors.
  
Punt Dos
  
5 operadors.
  
Canal Comunitat Valenciana
  
6 operadors.
  
Producció d'informatius:
  
17 Tècnics electrònics, 2 tècnics elèctrics, 13 auxiliars d'explotació, 48 operadors d'equips, 6 operadors de so, 19 operadors de càmera, 2 productors i 3 auxiliars de producció.
  
Realització d'informatius:
  
7 realitzadors, 14 auxiliars de realització, 5 regidors.
  
Imatge d'informatius:


Còpia Permalink ELI